Politiet efterspørger stadig offentlighedens hjælp.

Nordjyllands Politi gik onsdag den 15. marts til offentligheden med billeder og beskrivelser af en mand, der natten til lørdag den 4. marts havde overfaldet et kærestepar i et forsøg på at få identificeret manden. I den forbindelse søgte politikommissær Simon Hjorth Jacobsen også et vidne - en kvindelig cyklist - som nu er fundet og identificeret. Fire unge mænd overfaldt dem Mere specifikt var det en 24-årig mand, der sammen med sin kæreste cyklede på Kulturbroen fra Aalborg mod Nørresundby. Men på broen blev parret omringet af fire unge mænd, som kom gående i modsatte retning. - Parret har forklaret os, at én af de fire mænd forsøgte at blokere dem vejen, hvorefter parret bad ham flytte sig. De tre andre mænd gik straks videre, men denne ene mand tildelte herefter uden videre den 24-årige mand flere slag i ansigtet og forlod så stedet. Det 24-årige offer modtog efterfølgende lægebehandling, fortalte politikommissær Simon Hjorth Jacobsen onsdag. Kunne ikke identificere manden På trods af at cyklisten er blevet fundet, så hjalp det ikke efterforskningen yderligere. - Vidnet kunne ikke bistå med oplysninger, der peger os i retning af gerningsmanden, konstaterer Simon Hjorth Jacobsen til TV2 Nord. Dermed fortsætter efterforskningen af gerningsmanden og de resterende tre unge mænd, og her håber man stadig på, at offentligheden kan hjælpe. - Vi søger stadig de tre mænd, som var sammen med gerningsmanden, fastslår Simon Hjorth Jacobsen. Politiet har ikke optagelser af selve voldsepisoden, men har sikret videoovervågning fra området og har billeder af den formodede gerningsmand, dog i en forringet billedkvalitet. - Vi håber på, at der alligevel er nogen derude, der har en idé om, hvem denne mand kan være, lyder håbert fra Simon Hjorth Jacobsen. Man bedes ringe til Nordjyllands Politi på telefonnummeret 114, hvis man har oplysninger om den formodede gerningsmands identitet, mener at vide, hvem vidnet kan være, eller har andre informationer af relevans for sagen.